b"\n_START_ARTICLE_\nMichael Gothard\n_START_SECTION_\nZgodnje \xc5\xbeivljenje\n_START_PARAGRAPH_\nMichael Alan Gothard se je rodil v Londonu, Anglija, Zdru\xc5\xbeeno kraljestvo. Potem, ko je zapustil \xc5\xa1olo, je, ne da bi vedel, kaj natanko si \xc5\xbeeli narediti s svojim \xc5\xbeivljenjem, je potoval po Evropi. Zamenjal je veliko slu\xc5\xbeb; med drugim je delal tudi kot gradbinec. Kak\xc5\xa1no leto je \xc5\xbeivel v ulici Boulevard St Michel v latinski \xc4\x8detrti v Parizu. Za kratek \xc4\x8das je deloval tudi kot maneken. Dejal je:\xc2\xa0\xc2\xbbBil sem kot ravna deska in nisem mogel prezreti dejstva, da je vse skupaj kar malo sme\xc5\xa1no. Bil sem obe\xc5\xa1alnik za obleke, stvar, ne oseba.\xc2\xab Ob vrnitvi v Anglijo pri enaindvajsetih se je odlo\xc4\x8dil, da bo postal igralec.\n_START_SECTION_\nKariera\n_START_PARAGRAPH_\nMichael Gothard se je pridru\xc5\xbeil gledali\xc5\xa1\xc4\x8du za novo umetnost, kjer je pomagal premikati ozadja med scenami. Takrat je tudi zaigral v amaterskem filmu, ki ga je posnel njegov prijatelj. Potem, ko je dobil glavno vlogo v filmu, je dobil nov zagon za delovanje kot igralec. Medtem, ko je redno delal v navadnih slu\xc5\xbebah, je zve\xc4\x8der hodil na u\xc4\x8dne ure igranja. V \xc5\xa1estdesetih je zaigral v eni od prvih gledali\xc5\xa1kih iger gledali\xc5\xa1\xc4\x8da Lunchtime, naslovljeni St. Martin's Lane. Njegova prva televizijska vloga je bila vloga v epizodi televizijske serije Out of the Unknown, naslovljeni\xc2\xa0\xc2\xbbThe Machine Stops\xc2\xab, leta 1966. Nato je nastopil v filmu Dona Levyja Herostratus (1967) in filmu Up the Junction (1968). Nato je kot antagonist Mordaunt nastopil v BBC-jevi upodobitvi knjige Twenty Years After (Further Adventures of the Musketeers)._NEWLINE_Njegova upodobitev morilca Keitha iz no\xc4\x8dnega kluba v filmu Scream and Scream Again, ki ga je re\xc5\xbeiral Gordon Hessler (takrat pod protekcijo Alfreda Hitchcocka) mu je priskrbela ve\xc4\x8djo prepoznavnost in prav zaradi slednje so mu ponudili mnogo drugih pomembnej\xc5\xa1ih vlog. V filmu Keith policiji pobegne na enega najbolj slavnih na\xc4\x8dinov v zgodovini filma. V filmu so poleg njega zaigrali \xc5\xa1e Vincent Price, Peter Cushing in Christopher Lee. Producent filma, Louis M. Heyward, je o njegovem nastopu povedal:\xc2\xa0\xc2\xbbMenil sem, da bo Michael Gothard postal eden od najbolj slavnih oseb na svetu. Imel je zme\xc5\xa1an pogled in voljo, kar je bilo \xc4\x8dudovito. Bil je otrok, ki se je z vsem srcem posvetil filmu. Se spomnite prizora, pri katerem se sprehaja na robu strme pe\xc4\x8dine? To je to\xc4\x8dka za kaskaderja in \xc4\x8de bi bil igralec jaz, se ne bi strinjal; rekel bi: 'Dobi si dvojnika ali neumne\xc5\xbea. Jaz nisem ne eno ne drugo.' A mulec se je strinjal in to po\xc4\x8del brez dvojnika - tako mo\xc4\x8dno voljo je imel. Imel je veliko uglajenosti in stila. Gordon [Hessler] si je zamislil, da bi vse skupaj z \xc5\xbeico le ustvarili kot iluzijo.\xc2\xab_NEWLINE_Eden od filmov, po katerih je najbolje prepoznaven, je bila grozljivka Kena Russlla The Devils, v kateri je imel vlogo fanati\xc4\x8dnega lovca na \xc4\x8darovnice in izganjalca hudi\xc4\x8da, ki u\xc5\xbeali lik Vanesse Redgrave in mu\xc4\x8di lik Oliverja Reeda. Zaigral je tudi morilca Johna Feltona v filmu Trije mu\xc5\xa1ketirji (1973) Richarda Lesterja, kjer je ponovno zaigral ob Oliverju Reedu._NEWLINE_Imel je stransko vlogo Kaija poleg Oliverja Tobiasa v vlogi Arthurja v filmu Arthur of the Britons v zgodnjih sedemdesetih. \xc5\xa0ir\xc5\xa1emu ob\xc4\x8dinstvu je postal bolj znan predvsem po svoji vlogi antagonista, belgijskega pla\xc4\x8danca v filmu o Jamesu Bondu, 007: Samo za tvoje o\xc4\x8di (1981), v katerem pa ni nikoli spregovoril. On je bil pravzaprav tisti, ki je predlagal za Emilea Leopolda Locquea zna\xc4\x8dilna o\xc4\x8dala, ki jih nosi v filmu, saj je \xc5\xbeelel, da bi bil njegov lik videti bolj groze\xc4\x8d. Kasneje se je pojavil v stranski vlogi v znanstveno fantasti\xc4\x8dni grozljivki Lifeforce Tobea Hooperja leta 1985. Leta 1988 je poleg Michaela Cainea v televizijskem filmu Jack Razpara\xc4\x8d zaigral Georgea Luska. Poleg Deana Stockwella in Shirley Knight je zaigral v epizodi\xc2\xa0\xc2\xbbThe Sweet Scent of Death\xc2\xab\xc2\xa0televizijske serije Hammer House of Mystery and Suspense, poznane tudi pod imenom Fox Mystery Theatre. Ena od njegovih zadnjih vlog je bila vloga v filmu Christopher Columbus: The Discovery leta 1992, v katerem se je v enem od prizorov za kratek \xc4\x8das pojavil ob Marlonu Brandu. Film, ki ga je re\xc5\xbeiral re\xc5\xbeiser filma Samo za tvoje o\xc4\x8di, John Glen, je bil finan\xc4\x8dno izredno neuspe\xc5\xa1en._NEWLINE_John Glen je Michaela Gotharda za snemanje filma izbral \xc5\xa1e pred Marlonom Brandom, saj je \xc5\xbeelel vlogo Tom\xc3\xa1sa de Torquemade, \xc4\x8de bi jo Brando zavrnil, dodelil njemu. Marlon Brando je na prvi dan snemanja zamudil in zato je \xc5\xbee prvi dan vlogo prevzel Michael Gothard. Kakorkoli \xc5\xbee, Tom Selleck je re\xc5\xbeiserju povedal, da filma ne bo posnel, \xc4\x8de v njem ne bo nastopil tudi Brando. O\xc4\x8ditno se je to razvedelo, saj se je Marlon Brando \xc5\xbee naslednji dan pojavil na snemanju in zahteval vlogo Tom\xc3\xa1sa de Torquemade ter z Johnom Glenom ponovno posnel prizore, ki jih je prej\xc5\xa1nji dan za njegov lik posnel \xc5\xbee Michael Gothard. Glen je Gotharda vseeno opisal kot\xc2\xa0\xc2\xbbzelo dobrega\xc2\xab\xc2\xa0in\xc2\xa0\xc2\xbbo\xc4\x8darljivega\xc2\xab\xc2\xa0igralca, pa tudi kot prijatelja._NEWLINE_Njegova zadnja vloga je bila vloga v filmu Davida Wickesa, Frankenstein, v katerem sta poleg nje zaigrala \xc5\xa1e Patrick Bergin in Randy Quaid.\n_START_SECTION_\nSmrt\n_START_PARAGRAPH_\nKmalu po izidu filma Frankenstein se je Michael Gothard pri triinpetdesetih letih obesil. Le dve leti po njegovi smrti je samomor naredila \xc5\xa1e ena \xc4\x8dlanica igralske zasedbe filma Samo za tvoje o\xc4\x8di, Jill Bennett._NEWLINE_Michael Gothard je umrl na svojem domu v Hampsteadu. \xc4\x8ceprav so mediji poro\xc4\x8dali, da je v svojem \xc5\xbeivljenju hodil z ve\xc4\x8d dekleti, se ni nikoli poro\xc4\x8dil. V zadnjem delu svojega \xc5\xbeivljenja je trpel za hudo depresijo._NEWLINE_V Woodchestru, blizu Strouda, Gloucestershire, kjer so posneli prve prizore serije Arthur of the Britons, so njemu v spomin posadili drevo."